b"\n_START_ARTICLE_\nAinet de Card\xc3\xb3s\n_START_SECTION_\nEtimologia\n_START_PARAGRAPH_\nSegons Joan Coromines, el d'Ainet \xc3\xa9s dels relativament pocs top\xc3\xb2nims pallaresos que no s\xc3\xb3n d'origen iberobasc. En aquest cas es tracta o b\xc3\xa9 del llat\xc3\xad asinetum, paratge on hi ha molts ases, o on es crien i recrien aquests animals equins, o b\xc3\xa9 del tamb\xc3\xa9 llat\xc3\xad anetum, herba arom\xc3\xa0tica._NEWLINE_La segona part del top\xc3\xb2nim prov\xc3\xa9 del fet que \xc3\xa9s dins de la Vall de Card\xc3\xb3s.\n_START_SECTION_\nEdat moderna\n_START_PARAGRAPH_\nEn el fogatge del 1553, Aynet declara 4 focs laics, uns 20 habitants.\n_START_SECTION_\nEdat contempor\xc3\xa0nia\n_START_PARAGRAPH_\nPascual Madoz dedica un article del seu Diccionario geogr\xc3\xa1fico... a Ainet de Cardos. S'hi pot llegir que \xc3\xa9s una localitat amb ajuntament situada en un petit pla envoltat d'altes muntanyes, combatut per tots els vents, principalment els del nord, amb un clima fred i saludable, per\xc3\xb2 que produeix alguns refredats i pulmonies. Tenia en aquell moment 10 cases i l'esgl\xc3\xa9sia de Santa Eug\xc3\xa8nia, sufrag\xc3\xa0nia de la de Lladr\xc3\xb3s. El territori \xc3\xa9s de bona qualitat, tot i que de sec\xc3\xa0 i una mica trencat. Cap a ponent hi ha el Puig del Tabac, que nom\xc3\xa9s produeix herba, arbusts i matolls. Hi passa el cam\xc3\xad ral de Fran\xc3\xa7a pel Port de Tavascan. S'hi produ\xc3\xafa s\xc3\xa8gol, llegums i una mica d'hortalisses. S'hi criava tota mena de bestiar. Comptava amb 16 ve\xc3\xafns (caps de casa) i 101 \xc3\xa0nimes (habitants)."